呂爵安(Edan)的「E式情歌」每次帶來驚喜,新歌《油麻地莎士比亞》驚喜地與創作團隊製作貼地、充滿港式情懷的MV,更驚喜是他無意中提早劇透歌名,就連Edan本尊都嚇親,幸未影響其他細節。另外,Edan有份參與構思MV畫面,並希望日後能親自執導MV。
Edan回想劇透新歌歌名一事,也自覺失策,他說:「喺錄音最後一日,好興奮想同大家Share劇透少少,影咗歌詞Share Story,點知Post完好快就見到有人講《油麻地莎士比亞》,我都即刻嚇親,究竟乜嘢事?點解講咗歌名?然後都肯定自己唔小心Post咗出嚟。」Edan自爆歌名後,原本想過刪除Story,但已太遲,他說:「其實都冇乜所謂,係命運安排先發生呢件事情。」
新歌再有《E先生連環不幸事件》的班底:溫瀚文和李俊緯作曲﹑黃偉文填詞﹑Edward Chan(陳浩然)監製參與,Edan形容是很神奇的合作:「Edward搵啲作品返嚟,通常我都唔會知邊個作,純粹聽Demo畀我感覺,同埋Base On旋律,係去到好後期先知溫瀚文有份寫,所以都好Surprise,因為《E先生》之後都冇唱過佢寫嘅嘢,一知係Raymond寫,就覺得好奇妙,有一種Connection喺度。」
歌詞方面,Wyman這次也寫了很有意思的題材,Edan十分喜歡,他回憶歌詞誕生過程道:「我同Wyman、Edward有個Group,畀咗Demo Wyman聽之後,某日佢話諗到條橋,叫我聽下鍾唔鍾意,條橋就係《油麻地莎士比亞》。」
歌詞概念是講述一個中文水平很低的男生,每日都寫一首詩送給喜歡的女生,大眾可能會覺得男生寫的內容很奇怪、字體核突,用字不夠漂亮,其實這已是男生認識的字入面,最靚的用字,歌曲想表達誠意同心意,比出來成品有多好來得緊要。
Edan透露自己過去曾試過用類似方法追女仔,他說:「求學階段試過想追一個女仔,有一個好好朋友嘅中文補習阿Sir,教我每日寫篇文畀對方,佢話自己都係用呢招,用誠意打動咗個女仔,叫我不如都試下,咁我都每日Send Message,打篇文畀佢,都持續咗百幾日,但最終失敗咗,所以聽完Wyman講,都覺得現實中真係有男仔會咁做,雖然呢件事唔一定Work,但就好Sweet。」不過Edan亦提示大家:「呢招唔可以亂用,有時有啲嘢冇得夾硬嚟,係真係打動緊人還是煩緊人,兩睇。」
因為歌曲背後的有趣想法,來到MV裏,Edan變身成為茶餐廳外賣員,他喜歡一個經常嗌外賣的女生,故事就由這裏展開。Edan表示:「角色塑造成貼地啲嘅男生,但鍾意一個藝術少少嘅女仔,想追佢,於是用佢唔擅長嘅方法,就係寫詩寫字,寫得好核突好奇怪,但用心意誠意打動佢。」
為呈現充滿港式情懷故事,MV設計了很多可愛畫面,他說:「裏面有啲好可愛嘅畫面,例如放到成枱外賣盒,要諗寫啲乜嘢畀佢,喺茶餐廳練習點樣喺高級餐廳向對方表白,寫喺手掌向對方表白等,呢啲都係好可愛,又青春又貼地嘅故事情節。」
MV裏一些有趣的畫面,Edan有份構思,他說:「今次參與度又比以往多少少,因為同導演已經合作過好多次,好多謝佢哋願意畀我去嘗試一啲我想像、覺得可能好睇嘅畫面。老實講,我冇學過任何有關導演嘅嘢、拍攝上嘅嘢,但係入行耐咗,漸漸地會有啲想法,平時冇機會嘗試,今次可以即席創作,佢哋都會畀專業意見話畀我聽可唔可以,然後再試。」Edan坦言不肯定效果如何,但這是難得的經驗。
問他日後可會嘗試做導演?Edan說:「都有咁嘅念頭,但我未必係一個可以由零開始生一嚿嘢出嚟嘅人,我比較鍾意喺有條橋嘅情况下,喺上面再生啲嘢出嚟。如果有機會,我都想第時有隻歌,我真係同佢哋一齊玩,但係我做導演的話,大家從旁幫助我,希望日後有咁嘅作品,平時都冇咁嘅機會嘗試,自己MV就可以自肥試下!」